Document ID: 32012R1148

KOMMISSIONENS FORORDNING (EU) Nr. 1148/2012
af 4. december 2012
om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af svovldioxid - sulfitter (E 220-228) og propylenglycolalginat (E 405) i drikkevarer på basis af gæret druemost
(EØS-relevant tekst)
EUROPA-KOMMISSIONEN HAR -
under henvisning til traktaten om den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og artikel 30, stk. 5, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
Denne liste kan ændres i overensstemmelse med den procedure, der er omhandlet i Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (2).
(3)
I henhold til artikel 3, stk. 1, i forordning (EF) nr. 1333/2008 kan EU-listen over fødevaretilsætningsstoffer opdateres enten på Kommissionens initiativ eller på grundlag af en ansøgning.
(4)
Der blev den 30. juni 2011 indgivet en ansøgning om tilladelse til at anvende svovldioxid - sulfitter (E 220-228) og propylenglycolalginat (E 405), og ansøgningen er blevet forelagt for medlemsstaterne.
(5)
Der er et teknologisk behov for at anvende svovldioxid - sulfitter (E 220-228) og propylenglycolalginat (E 405) i drikkevarer på basis af gæret druemost. Svovldioxid - sulfitter (E 220-228) tilsættes for at standse iltning og hæmme væksten af mikroorganismer. Det hindrer også væksten af uønsket gær ved anden gæring på flaske. Propylenglycolalginat (E 405) tilsættes for at stabilisere skummet, således at kuldioxidboblerne ikke forsvinder, hvilket muliggør en cremet og holdbar skumhat.
(6)
Den Videnskabelige Komité for Levnedsmidler har fastlagt acceptable daglige indtag for svovldioxid - sulfitter (E 220-228) (3) og for propylenglycolalginat (E 405) (4). Drikkevarer på basis af gæret druemost er alkoholholdige drikkevarer, der på grund af deres egenskaber er sammenlignelige med andre alkoholholdige drikkevarer som f.eks. øl og maltbaserede drikkevarer. Forbruget af disse drikkevarer kan således betragtes som et alternativ til forbruget af andre alkoholholdige drikkevarer, navnlig øl og maltbaserede drikkevarer. Den ekstra eksponering for svovldioxid - sulfitter (E 220-228) og propylenglycolalginat (E 405) som følge af denne nye anvendelse vil fortsat være begrænset og vil ikke føre til en forøgelse af det samlede indtag. Det bør derfor tillades at anvende svovldioxid - sulfitter (E 220-228) som konserveringsmidler og propylenglycolalginat (E 405) som skumstabiliseringsmiddel i drikkevarer på basis af gæret druemost.
(7)
I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra Den Europæiske Fødevaresikkerhedsautoritet, inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed. Eftersom tilladelsen til at anvende svovldioxid - sulfitter (E 220-228) som konserveringsmidler og propylenglycolalginat (E 405) som skumstabiliseringsmiddel i drikkevarer på basis af gæret druemost udgør en opdatering af nævnte liste, som ikke kan få virkninger for menneskers sundhed, er det ikke nødvendigt at anmode om en udtalelse fra Den Europæiske Fødevaresikkerhedsautoritet.
(8)
I henhold til overgangsbestemmelserne i Kommissionens forordning (EU) nr. 1129/2011 (5) finder listen over fødevaretilsætningsstoffer, der er fastsat i bilag II til forordning (EF) nr. 1333/2008 i princippet anvendelse fra den 1. juni 2013. For at tillade anvendelse af svovldioxid - sulfitter (E 220-228) og propylenglycolalginat (E 405) i drikkevarer på basis af gæret druemost inden den dato bør der fastsættes en tidligere dato for anvendelse af nævnte fødevaretilsætningsstof.
(9)
Bilag II til forordning (EF) nr. 1333/2008 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II til forordning (EF) nr. 1333/2008 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. december 2012.

Labels: 0
3
17